b'\n_START_ARTICLE_\nUlrik Wilbek\n_START_SECTION_\nKarriere som aktiv idr\xc3\xa6tsud\xc3\xb8ver\n_START_PARAGRAPH_\nUlrik Wilbek er f\xc3\xb8dt i Tunesien, hvor han boede de f\xc3\xb8rste tre \xc3\xa5r af sit liv. I sin ungdom var han aktiv i b\xc3\xa5de fodbold, h\xc3\xa5ndbold og atletik, og is\xc3\xa6r i sidstn\xc3\xa6vnte viste han talent, idet han i trespring var p\xc3\xa5 landsholdet og vandt tre bronzemedaljer p\xc3\xa5 DM; 1980-81 og 1983. Han har sprunget 6,71 i l\xc3\xa6ngdespring (1983) og 14,53 i trespring (1981). H\xc3\xa5ndbold spillede han i Virum-Sorgenfri H\xc3\xa5ndboldklub, til en skade satte en stopper herfor. Derp\xc3\xa5 kastede han sig over tr\xc3\xa6ningen, og i perioden 1985-88 tr\xc3\xa6nede han klubbens eliteherrer, der spillede i den bedste r\xc3\xa6kke.\n_START_SECTION_\nTr\xc3\xa6nerkarriere\n_START_PARAGRAPH_\nI 1988 kom han f\xc3\xb8rste gang til Viborg HK for at tr\xc3\xa6ne dameholdet, som netop var rykket op i den bedste r\xc3\xa6kke. Med spillere som Anja Andersen og Wilbeks senere hustru Susanne Munk Lauritsen bed holdet sig fast og vandt i 1991 de f\xc3\xb8rste medaljer, der var af s\xc3\xb8lv. Wilbek blev derp\xc3\xa5 hentet af DHF til at tr\xc3\xa6ne det damelandshold, der f\xc3\xa5 \xc3\xa5r f\xc3\xb8r var p\xc3\xa5 nippet til at blive nedlagt. Imidlertid havde store resultater med det ungdomslandshold, som Wilbek ogs\xc3\xa5 var tr\xc3\xa6ner for ved siden af arbejdet i Viborg HK, f\xc3\xa5et forbundet til at give seniorholdet endnu en chance, og med Wilbek som tr\xc3\xa6ner gav det hurtigt bonus. Han fik etableret en grundstamme med spillere som Anja Andersen, Janne Kolling, Anette Hoffmann og Susanne Munk Lauritsen, der f\xc3\xb8rste gang for alvor viste sig p\xc3\xa5 den internationale scene ved at vinde s\xc3\xb8lv ved VM i Norge 1993. Allerede \xc3\xa5ret efter blev det til guld ved EM i Tyskland. Derefter vadede holdet i succes med guld ved OL i Atlanta som vel nok h\xc3\xb8jdepunktet._NEWLINE_I 1998 valgte Ulrik Wilbek at stoppe p\xc3\xa5 toppen med damelandsholdet for at vende tilbage til posten som klubtr\xc3\xa6ner i Viborg HK. Det blev ogs\xc3\xa5 her til en r\xc3\xa6kke succesfyldte \xc3\xa5r med fire DM-guldmedaljer og en finale i Champions League, inden Wilbek havde brug for nye udfordringer, som kunne opfyldes ved at blive tr\xc3\xa6ner for klubbens herrehold, der hidtil havde levet en lidt mere anonym tilv\xc3\xa6relse. Efter et par resultatm\xc3\xa6ssigt mere beskedne \xc3\xa5r p\xc3\xa5 denne post overtog han herrelandsholdet. Tr\xc3\xa6neren for herrelandsholdet,Torben Winther, havde et anstrengt forhold til nogle medier og blev fjernet trods gode resultater med et talentfyldt materiale. Blandt andet  2 bronzemedaljer ved EM - mesterskaberne. _NEWLINE_Med Wilbek som tr\xc3\xa6ner fortsatte herreholdet succesen med bronzemedalje ved EM i Schweiz 2006 og ved VM i Tyskland 2007. Han f\xc3\xb8rte ogs\xc3\xa5 de danske h\xc3\xa5ndboldherrer frem til VM-finalen i Sverige 30. januar 2011 efter ni sejre p\xc3\xa5 stribe. Den sidste forhindring mod VM-guldet var Frankrig, der dog viste sig at v\xc3\xa6re for stor en mundfuld. Men s\xc3\xb8lvmedaljen var i hus, hvilket var en tangering af den hidtil bedste VM-pr\xc3\xa6station fra Sverige 1967._NEWLINE_Ved EM i 2008 form\xc3\xa5ede Wilbek at g\xc3\xb8re det, som ingen tidligere dansk landsholdstr\xc3\xa6nere har form\xc3\xa5et, nemlig at vinde en slutrunde med det danske mandlige h\xc3\xa5ndboldlandshold. Succesen blev gentaget i EM i 2012, da Danmark for anden gang vandt guldet. Ved VM i 2013 tabte Danmark finalen 19 - 35 til Spanien. Wilbek m\xc3\xb8dte, meget overraskende, ikke op til den efterf\xc3\xb8lgende pressekonference. Ved EM i 2014 tabte Danmark finalen til Frankrig 32 - 41.\n_START_SECTION_\nPrivatliv\n_START_PARAGRAPH_\nPrivat blev Ulrik Wilbek i 1994 gift med damelandsholdets m\xc3\xa5lmand Susanne Munk Lauritsen, og parret har to b\xc3\xb8rn. Wilbek har endvidere en datter fra et tidligere forhold._NEWLINE_Ulrik Wilbeks mor Birgitte Wilbek var dansk landsholdspiller i b\xc3\xa5de h\xc3\xa5ndbold og basketball, i en periode fra 1963 var hun landstr\xc3\xa6ner for kvindelandsholdet i h\xc3\xa5ndbold, samme post, som hendes s\xc3\xb8n havde op gennem 1990\xe2\x80\x99erne. Hans far Erik Wilbek var dansk landsholdspiller i basketball og deltog i EM 1951 og 1953. Kusinen Lise Wilbek var dansk mester p\xc3\xa5 100 og 200 meter l\xc3\xb8b 1977.\n_START_SECTION_\nPolitiske karriere\n_START_PARAGRAPH_\nVed siden af karrieren som h\xc3\xa5ndboldtr\xc3\xa6ner har Wilbek ogs\xc3\xa5 v\xc3\xa6ret politisk engageret. I perioden 1997-2001 var han indvalgt for Venstre i byr\xc3\xa5det i Viborg Kommune, hvor han bl.a. var socialudvalgsformand. Han var k\xc3\xb8rt i stilling som partiets borgmesterkandidat til den nye store Viborg Kommune, men trak sig fra aktiv politik, da han blev tr\xc3\xa6ner for herrelandsholdet. Efter kommunalvalget i 2017 blev Ulrik Wilbek borgmester i Viborg kommune.\n_START_SECTION_\nAndre aktiviteter\n_START_PARAGRAPH_\nVed siden af sin tr\xc3\xa6nerkarriere har han oparbejdet en virksomhed som en eftertragtet foredragsholder, ikke mindst i erhvervslivet, hvor han i stor udstr\xc3\xa6kning formidler sine erfaringer med at skabe samarbejde p\xc3\xa5 et hold best\xc3\xa5ende af meget forskellige mennesker. Det er ogs\xc3\xa5 blevet til et par b\xc3\xb8ger fra Wilbeks h\xc3\xa5nd, bl.a. om ledelse og motivation. Wilbek var sportschef i Dansk H\xc3\xa5ndbold Forbund fra 2012 - 2016, men forlod posten efter at have v\xc3\xa6ret involveret i et lukket m\xc3\xb8de med flere spillere under OL. Et m\xc3\xb8de der blev afholdt uden landstr\xc3\xa6nerens viden.'